ΓΡΑΠΤΗ ΕΡΩΤΗΣΗ E-4180/97 υποβολή: Riitta Myller (PSE) προς την Επιτροπή (21 Iανουαρίου 1998)

Θέμα: Προετοιμασία της ενδιάμεσης εκθέσεως με θέμα τη βόρεια διάσταση της ΕΕ στην Επιτροπή

Η διεύρυνση της ΕΕ το 1995 με την προσχώρηση των Βορείων Χωρών Σουηδίας και Φινλανδίας μετακίνησε το κέντρο βάρους της Ενώσεως προς βορράν. Η απόφαση για την έναρξη διαπραγματεύσεων με τις νέες υποψήφιες χώρες σχετικά με την ένταξή τους και προετοιμασιών για την ένταξη, από κοινού με την ανάγκη να αναπτυχθεί η πολιτική της ΕΕ όσον αφορά τη Ρωσία, υπογραμμίζουν περαιτέρω τη σημασία που έχει η βόρεια διάσταση στις πολιτικές της Ενώσεως.

Τα συμπεράσματα της Προεδρίας από τη συνάντηση κορυφής στο Λουξεμβούργο περιέχουν την εξής δήλωση σχετικά με τη βόρεια διάσταση: «Το Ευρωπαϊκό Συμβούλιο σημείωσε την πρόταση της Φινλανδίας να δοθεί μία βόρεια διάσταση στις πολιτικές της Ενώσεως και ζητεί από ην Επιτροπή να υποβάλει ενδιάμεση έκθεση σχετικά με το θέμα αυτό σε προσεχή σύνοδο του Ευρωπαϊκού Συμβουλίου κατά το 1998». Στη σημασία της βόρειας διάστασης αναφέρεται και η έκθεση που υπέβαλε η Επιτροπή (κατόπιν οδηγιών από το Λουξεμβούργο) για την περιφερειακή συνεργασία.

Ως εκ τούτων θα ήθελα να ερωτήσω τον αρμόδιο επίτροπο: Σε ποιες προετοιμασίες έχει προβεί η Επιτροπή για να εξασφαλίσει ότι διατίθενται επαρκείς πόροι για τη σύνταξη της ενδιάμεσης εκθέσεως και πως σκοπεύει να συνδέσει τη βόρεια διάσταση με τις εργασίες των μελλοντικών Ευρωπαϊκών Συμβουλίων;

Απάντηση του κ. Van den Broek εξ ονόματος της Επιτροπής (19 Φεβρουαρίου 1998)

Η Επιτροπή συμμερίζεται την άποψη του Αξιότιμου Μέλους του Κοινοβουλίου ότι η τελευταία και η μελλοντική διεύρυνση της Κοινότητας, καθώς και η περαιτέρω ανάπτυξη των σχέσεών της με τη Ρωσία στο νέο πλαίσιο που δημιουργήθηκε από τη συμφωνία εταιρικής σχέσης και συνεργασίας, συμβάλλουν στο να αποδίδει η Κοινότητα όλο και μεγαλύτερη σπουδαιότητα στο βόρειο τμήμα της Ευρώπης. Το θέμα αυτό έχει ήδη αποτελέσει αντικείμενο πολλών κοινοτικών πολιτικών και κοινοτικών μέσων, τόσο στο εσωτερικό της Κοινότητας όσο και στις σχέσεις της με τις γειτονικές χώρες. Οι δομές των διαφόρων κοινοτικών συμφωνιών με καθεμιά από τις χώρες αυτές, καθώς και τα πλαίσια συνεργασίας που δημιουργήθηκαν με βάση τις πρωτοβουλίες περιφερειακής συνεργασίας στη ζώνη της Βαλτικής Θάλασσας και της Θάλασσας Μπάρεντς, παίζουν σημαντικό ρόλο στο θέμα αυτό. Η Κοινότητα, μέσω των προγραμμάτων περιφερειακής πολιτικής και εξωτερικής βοήθειας, υποστηρίζει την ανάπτυξη της περιοχής, πράγμα που θα εξακολουθήσει να αποτελεί σημαντικό και αναπόσπαστο μέρος του έργου που επιτελείται στα πλαίσια των ήδη υφισταμένων δομών. Με βάση τα παραπάνω, η Επιτροπή θα εκπονήσει ενδιάμεση έκθεση για το θέμα αυτό, την οποία θα υποβάλει στο Ευρωπαϊκό Συμβούλιο.

Εξάλλου, η Ευρωπαϊκή Διάσκεψη, όπως αναφέρει το Ευρωπαϊκό Συμβούλιο, θα αποτελέσει ένα πολυμερές φόρουμ πολιτικών διαβουλεύσεων, το οποίο θα έχει σαν αντικείμενο την αντιμετώπιση προβλημάτων κοινού ενδιαφέροντος για τους συμμετέχοντες, καθώς και τη διεύρυνση και ενίσχυση της συνεργασίας τους επί θεμάτων εξωτερικής πολιτικής, ασφάλειας, δικαιοσύνης και εσωτερικών υποθέσεων. Επίσης, θα εξετάσει και άλλους τομείς κοινού ενδιαφέροντος και κυρίως οικονομικά θέματα και θέματα περιφερειακής συνεργασίας τα οποία έχουν σχέση με το ζήτημα που έθεσε το Αξιότιμο Μέλος του Κοινοβουλίου.